b"\n_START_ARTICLE_\nKoktajl\n_START_PARAGRAPH_\nKoktajl ali koktejl (tudi cocktail) je (praviloma alkoholna) me\xc5\xa1ana pija\xc4\x8da.\n_START_SECTION_\nIzvor imena\n_START_PARAGRAPH_\nCocktail pomeni v angle\xc5\xa1\xc4\x8dini petelinji rep. O izvoru imena kro\xc5\xbei ve\xc4\x8d zanimivih zgodb, vendar na \xc5\xbealost nobena ni dokazana in bo izvor tega imena ostal zavit v temo preteklosti._NEWLINE_Po prvi verziji naj bi imelo ime izvor pri petelinjih bojih. Po kon\xc4\x8danem boju je imel lastnik zmagovalnega petelina pravico, da je mrtvemu pora\xc5\xbeencu izpulil pisana repna peresa. To trofejo so zalili s pija\xc4\x8do on the Cock's tail. Kasneje so pija\xc4\x8de po boju za\xc4\x8deli imenovati cocktaili. Po drugi verziji izhaja ime iz francoskega imena za kozarce za jajca (coquetier) v katerih naj bi jih stregli. Nekateri verjamejo, da izhaja ime od nepreme\xc5\xa1anih koktajlov. \xc4\x8ce v kozarec previdno nato\xc4\x8dijo razli\xc4\x8dne likerje (razli\xc4\x8dne barve, gostota in vsebnost sladkorja in alkohola), ostanejo plasti lo\xc4\x8dene in barve posameznih plasti spominjajo na petelinji rep.\n_START_SECTION_\nZgodovina koktajlov\n_START_PARAGRAPH_\n\xc4\x8ce so bili prvi koktajli pisani ali ne, ni jasno, znano pa je zakaj in kako so nastali. V tistem obdobju je bil med \xc5\xbeganimi pija\xc4\x8dami na razpolago predvsem doma\xc4\x8d viski, ki pa \xc5\xa1e zdale\xc4\x8d ni dosegal kvalitete dana\xc5\xa1njih izdelkov. To so bila visokoprocentna \xc5\xbeganja iz \xc5\xbeitaric, praviloma nestarana, ki so lahko mo\xc4\x8dno ogrozila zdravje. U\xc5\xbeivanje so sku\xc5\xa1ali olaj\xc5\xa1ati z dodatki sladkorja, medu, aromati\xc4\x8dnih snovi in sadja._NEWLINE_Ker so priseljenci prina\xc5\xa1ali tudi znanje o destileriji, so v sredini 19. stoletja za\xc4\x8deli v ZDA s proizvodnjo \xc5\xa1tevilnih \xc5\xbeganih pija\xc4\x8d, pa tudi uvoz iz Evrope se je pocenil in pove\xc4\x8dal. _NEWLINE_Prostor za sre\xc4\x8danja se je preselil iz Western Saloona v lokale tipa American Bar. Nastajati so za\xc4\x8deli ne\xc5\xa1teti koktajli, eni so bili muhe enodnevnice, drugi so do\xc5\xbeiveli svetovno slavo._NEWLINE_Potreba po koktajlih se je pove\xc4\x8dala tudi med prohibicijo. Ker sta bila uvoz in proizvodnja zelo ote\xc5\xbeko\xc4\x8dena, se je ponudba omejila predvsem na doma izdelana \xc5\xbeganja. Uva\xc5\xbeali so predvsem la\xc5\xbeje, manj\xc5\xa1e koli\xc4\x8dine visoko koncentriranih \xc5\xbeganj, kot pa vino in pivo."